Το πρωί φεύγουν για Αθήνα οι 60 Κύπριοι πυροσβέστες

Ταλαιπωρία περίμενε τους πυροσβέστες, δασοπυροσβέστες και μέλη της Πολιτικής Άμυνας που αποτελούν το πεζοπόρο τμήμα 60 ανδρών που θα συνδράμει το έργο των Ελλήνων πυροσβεστών στη καταπολέμηση των πυρκαγιών που μαίνονται στην Ελλάδα.

Κι αυτό γιατί ενώ αργά το απόγευμα της Τρίτης είχε φτάσει στο αεροδρόμιο Λάρνακας ένα C-130 της ελληνικής Πολεμικής Αεροπορίας για να τους μεταφέρει στην Αθήνα, το μεταγωγικό αεροσκάφος παρουσίασε βλάβη κι έτσι δεν μπόρεσε να απογειωθεί.

Παρά τις προσπάθειες για να ερχόταν από την Ελλάδα δεύτερο C-130, αυτό δεν έγινε κατορθωτό.

Όπως έγινε γνωστό, τις πρώτες πρωινές ώρες αναμενόταν να έρθει στο αεροδρόμιο Λάρνακας μεταγωγικό της ελληνικής Πολεμικής Αεροπορίας, έτσι ώστε να αναχωρήσει το κυπριακό πεζοπόρο τμήμα για την Αθήνα.

Υπενθυμίζεται ότι η Κύπρος προσέφερε πεζοπόρα τμήματα 60 ανδρών καθώς και έξι οχήματα για αντιμετώπιση των μεγάλων πυρκαγιών που κατακαίουν την Ελλάδα, βοήθεια που η ελληνική κυβέρνηση αποδέχθηκε.

Ο υπουργός Δικαιοσύνης, Ιωνάς Νικολάου, συνομίλησε τηλεφωνικώς με τον υπουργό Προστασίας του Πολίτη, Νίκο Τόσκα και η δύναμη πυρόσβεσης με τα οχήματα είναι σε αναμονή οδηγιών από την Αθήνα για αποστολή C-130 για μεταφορά τους.

Όπως ανέφερε την Τρίτη το βράδυ στο philenews ο Διευθυντής της Πυροσβεστικής Υπηρεσίας, Μάρκος Τράγκολας, στο αεροδρόμιο Λάρνακας προσγειώθηκε τελικά ένα C-130, το οποίο θα μετέφερε μόνο το τμήμα των 60 ανδρών με τον προσωπικό προστατευτικό εξοπλισμό τους.

Δεν κατέστη δυνατό να έρθει και δεύτερο μεταγωγικό ώστε να μεταφέρονταν στην Ελλάδα τα έξι οχήματα κι έτσι αυτά θα παραμείνουν εδώ.

Ο κ. Τράγκολας ανέφερε ότι το πεζοπόρο τμήμα αποτελείται από 20 πυροσβέστες, 20 μέλη του Τμήματος Δασών και 20 μέλη της Πολιτικής Άμυνας, όλοι έμπειροι στην αντιομετώπιση αγροτοδασικών πυρκαγιών.

Επικεφαλής του τμήματος είναι ο βοηθός Διευθυντής Επιχειρήσεων της Πυροσβεστικής Υπηρεσίας, Λεωνίδας Λεωννίδου.

Σύμφωνα με τον κ. Τράγκολα, το τμήμα δε θα μεταβεί άμεσα στα μέτωπα των πυρκαγιών καθώς, όπως τόνισε, το τμήμα «δεν μπορεί να επιχειρήσει σε άγνωστη περιοχή».

Όπως είπε, θα υπάρξει ενημέρωση και συνεννόηση με τον αξιωματικό σύνδεσμο του Πυροσβεστικού Σώματος της Ελλάδας και αφού αξιολογηθεί η μέχρι εκείνη τη στιγμή κατάσταση, θα αποφασιστεί σε ποια περιοχή θα επιχειρήσει το τμήμα.

Ο κ. Τράγκολας εξέφρασε την ετοιμότητα των αρμόδιων Αρχών της Δημοκρατίας «να συνδράμουν στις προσπάθειες κατάσβεσης των πολύ δύσκολων», όπως είπε «πυρκαγιών που κατακαίουν την Ελλάδα».

Πηγή: philenews